“ศรชล.” เตือน 9 จว. คลื่นหนัก “อ่าวไทย-อันดามัน” แนะเดินเรือระมัดระวัง
"ศรชล." แจ้งเตือนชาวเรือบริเวณอ่าวไทย-อันดามัน ระวังอันตรายจากคลื่นซัดเข้าฝั่ง ควรเดินเรือด้วยความระมัดระวัง เรือเล็กควรงดออกจากฝั่ง ขอประชาชนบริเวณดังกล่าวติดตามพยากรณ์อากาศจากกรมอุตุฯ อย่างต่อเนื่อง
"ศรชล." ออกประกาศเตือนชาวเรือสองฝั่งทะเลไทย ระวังคลื่นซัดหนัก! เรืออับปางวันเดียว 4 ลำ
19 ธ.ค. 2565

ศูนย์อำนวยการรักษาผลประโยชน์ของชาติทางทะเล หรือ ศปก.ศรชล.ภาค 1 เปิดเผยว่า วันนี้ (19 ธ.ค.65) เวลา 03:25 น. ได้รับแจ้งขอความช่วยเหลือจากกัปตันเรือ ANUPHUM เรือบรรทุกตู้คอนเทนเนอร์ เนื่องจากสภาพอากาศภาคใต้ฝั่งตะวันออกที่มีฝนฟ้าคะนอง คลื่นสูงมากกว่า 4 ม. ในช่วงนี้ ส่งผลต่อการเดินเรือทุกประเภท เสียการทรงตัว ตู้คอนเทนเนอร์จำนวณมากหลุดออกจากเรือและทำให้เรือเอนขวา ทราบพิกัดห่างจากปากน้ำชุมพร ประมาณ 5.7 ไมล์ทะเล (9.5 กม.) ต.ปากน้ำ อ.เมืองชุมพร จ.ชุมพร
ทั้งนี้ กระทั่งเวลา 08:32 น. ได้รับแจ้งสถานการณ์ล่าสุดว่า ลูกเรือ จำนวน 10 คน ยังลอยคอบนผิวน้ำทะเลรอความช่วยเหลือ โดยมีเรือ PATARAVARIN 88 ช่วยเหลือลูกเรือทั้งหมดได้แล้ว ซึ่งกรมอุตุนิยมวิทยา รายงานสถานการณ์ว่าเกิดจากมรสุมตะวันออกเฉียงเหนือที่พัดปกคลุมอ่าวไทยและภาคใต้มีกำลังแรง ทำให้ภาคใต้ตอนล่างมีฝนตกหนักถึงหนักมากหลายพื้นที่
นอกจากนี้ ศรชล. ยังได้รับรายงานสถานการณ์เรือเมื่อวานนี้ (18 ธ.ค.65) จาก ศรชล.ภาค 2 ช่วงเช้ามืด เรือประมง “ส.นพรัตน์ 4” อับปางพิกัดห่างไป 30 ไมล์ทะเล (56 กม.) ตะวันตกเฉียงใต้จากเกาะแสมสาร ลูกเรือได้รับการช่วยเหลือทั้งหมดกลับเข้าเกาะแสมสารแล้ว
ส่วนกรณี “เรือสันทัดสมุทร 2” เรือบรรทุกตู้คอนเทนเนอร์ บรรจุไม้ยางพารา จำนวน 36 ตู้ และลูกเรือ 9 คน ขอความช่วยเหลือเรือถูกคลื่นลมจมลงบริเวณพิกัดห่างจากสถานีเรือสมุย จ.สุราษฎร์ธานี ประมาณ 35 ไมล์ทะเล (65 กม.) ต่อมาลูกเรือทั้งหมดได้รับการช่วยเหลือแล้ว โดยมีผู้พบเห็นตู้คอนเทนเนอร์ประมาณ 30 ตู้ พัดเข้าฝั่งพื้นที่ อ.ไชยา จนท.เจ้าท่าภูมิภาคสาขาสุราษฎร์ธานี เข้าตรวจสอบแล้ว
โดยช่วงเวลาใกล้เคียงกัน ศรชล.ภาค 2 ได้รับแจ้งว่า “เรือทรัพย์สุนันท์” เรือประมงประเภทอวนครอบหมึก พร้อมลูกเรือ 5 คน ขอความช่วยเหลือเรือถูกคลื่นลมกำลังจม บริเวณพิกัดห่างจากปากร่องน้ำสงขลา ระยะ 19 ไมล์ทะเล (35 กม.)
ด้านเรือบรรทุกน้ำมันชื่อ “ภัทรพัณณ์” ประสบเหตุเกยตื้นบริเวณใกล้ปากร่องน้ำทะเลสาบสงขลา สภาพเรือติดตื้นเฉพาะบริเวณท้ายเรือ ส่วนหัวเรือยังคงลอยอยู่ ซึ่งทางบริษัทเรืออยู่ระหว่างประเมินสถานการณ์สภาพคลื่นลม เพื่อพิจารณาในการกู้เรืออีกครั้งเมื่อสภาพคลื่นลมสงบ
ขณะที่ เมื่อคืนที่ผ่านมา เวลา 23:33 น. เรือหลวงสุโขทัย อับปางบริเวณพิกัดระยะห่าง 16 ไมล์ทะเล (30 กม.) ทางทิศตะวันออกของ อ.บางสะพาน กำลังพล 106 นาย ได้รับการช่วยเหลือแล้วกว่า 70 คน ส่วนที่เหลือยังกระจัดกระจายอยู่ตามเรือขนส่งพาณิชย์และเรือบรรทุกน้ำมันที่อยู่ใกล้เคียงจุดเรืออัปปาง มีรายงานผู้บาดเจ็บสาหัส 4 ราย
อย่างไรก็ตาม ศรชล. จึงขอแจ้งเตือนประชาชนบริเวณชายฝั่งภาคใต้ฝั่งตะวันออก แถบ จ.ประจวบคีรีขันธ์, ชุมพร, นครศรีธรรมราช, นราธิวาส, สุราษฎร์ธานี, ยะลา, ปัตตานี, สงขลา, เพชรบุรี, หัวหิน (ประจวบคีรีขันธ์) เกาะสมุย (สุราษฎร์ธานี), พัทลุง และหาดใหญ่ สงขลา ระวังอันตรายจากคลื่นที่ซัดเข้าหาฝั่งไว้ด้วย ชาวเรือบริเวณอ่าวไทยและทะเลอันดามันเดินเรือด้วยความระมัดระวัง และเรือเล็กควรงดออกจากฝั่ง ทั้งนี้ขอให้ประชาชนบริเวณดังกล่าวติดตามพยากรณ์อากาศจากกรมอุตุฯ อย่างต่อเนื่อง